Ervin Kohn

Ervin Kohn (født 1955)«Jubilanter», Dagsavisen, 21. juli 2015, s. 31. er en norsk siviløkonom og religiøs leder.Ervin Kohn - historiefortelleren. Dagens Næringsliv, 18. mai 2019, s. 50. Han var forstander i Det mosaiske trossamfunn i Oslo i 13 år, til 2023. Kohn var tidligere nestleder i Antirasistisk Senter.

 Bakgrunn 
Kohns familie utvandret fra Ungarn til Norge da han var fem år. Foreldrene kom fra Sighet (nå Sighetu Marmației i Romania) og overlevde holocaust i Ungarn. Kohns mor overlevde Auschwitz og Bergen-Belsen, mens en tante og en kusine ble ved ankomst Auschwitz-Birkenau sendt i gasskammeret. Det var Josef Mengele som sto for selekteringen på plattformen. Kohns far var den eneste av 13 søsken som overlevde. Foreldrene vokste opp i en hasidisk tradisjon, en karismatisk ortodoks bevegelse som oppsto i Øst-Europa på 1700-tallet. Kohns bestefar var en fremstående rabbiner. Han vokste opp på Grorud i Oslo og bodde i Israel deler av barndommen. Han behersker jiddisch. 

Kohn er utdannet siviløkonom fra Lunds Universitet og var daglig leder for Savo, en norsk produsent av kontorstoler, fra 1990 til 2008.

Herman Kahan var hans fetter. Sønnen Michael Kohn er rabbiner.

 Virke 
Kohn har ofte blitt intervjuet som representant for den jødiske minoriteten i Norge og engasjert i samfunnsdebatten om ytringsfrihet, hatprat og forfølgelse av minoriteter.

Kohn mottok Ikkevoldsprisen for 2018. Juryen uttalte blant annet: – Kohn er en modig stemme og derfor utfordrer han oss til både selvransakelse og nytenkning. Han reagerer instinktivt på urett og er rask med å si fra offentlig når enkelte grupper, ikke bare jøder – men også andre minoriteter – utsettes for diskriminering og hat fra enkeltmennesker eller fra storsamfunnet. Kohn er en temperaturmåler på anstendighet og respekt for menneskets likeverd i vårt samfunn. Han står i første rekke for å forsvare andres rettigheter, og nekter å spille rollen som offer. Gjennom dette bidrar han til å ansvarliggjøre oss alle i en felles innsats for alle menneskers verd og rettigheter, sies det i nominasjonskomiteen begrunnelse.

 Referanser 

Kategori:Det mosaiske trossamfunn
Kategori:Nordmenn født i Ungarn
Kategori:Norske siviløkonomer